Farvel: Kantspilleren er FC Nordsjællands største salgsobjekt, og det er kun et spørgsmål om, han sælges allerede nu eller først til sommer

Bech skifter væk. Spørgsmålet er bare, om det bliver nu eller til sommer.

21-årige Uffe Bech er det største salgsobjekt i FC Nordsjælland, og interessen fra Kasper Hjulmands Mainz er ifølge Ekstra Bladets oplysninger ikke død.

Bundesliga-klubben bød i august på den brandvarme kantspiller, men ikke nok til at friste klubejer Allan K. Pedersen, der meget bestemt afviste sin tidligere mestertræner.

Se også: Stilskifte i FCN: Nu skal der scores!

Dengang blev der nævnt en pris på den pæne side af 15 mio. kr. Siden er fulgt landsholdsdebut og yderligere to kampe i rødt og hvidt, så prisen er ikke faldet.

- Der var snak mellem klubberne, men det skulle ikke blive på det tidspunkt. Om det bliver på et andet tidspunkt, ved jeg ikke.

- Mainz er selvfølgelig en rigtig spændende klub, men lige nu overlader jeg det til min agent (Ivan Marko Benes, red.), og så koncentrerer jeg mig selv om at spille fodbold, siger Uffe Bech, der sammen med resten af FC Nordsjælland-holdet torsdag havde første arbejdsdag i 2015.

Hofteproblemer

Landsholdsspilleren har døjet med lidt hofteproblemer og deltog derfor ikke i den hadede yoyo-test, men han forventer at være helt klar, når foråret bliver skudt i gang.

Spørgsmålet er så bare, om det bliver i FC Nordsjælland-trøjen?

- Jeg ved ikke, hvad der sker, men der er jo også helt til 31. januar (transfervinduet lukker 2. februar, red.). Som det ser ud nu, bliver jeg i FC Nordsjælland.

Se også: Brøndby-boss om indkøb: Der skal sælges først

- Jeg er glad for at være her, men nu må vi se. De fleste transfers sker om sommeren, men der er selvfølgelig en mulighed for, at der kommer noget spændende, som jeg ikke kan sige nej til, siger Uffe Bech.

Udstillingsvindue

Ifølge Ekstra Bladets oplysninger har Bech-lejren ikke opgivet at få ham videre allerede i dette transfervindue, men det er langtfra et must.

- Skal jeg videre, skal det være til et sted, hvor jeg ikke sidder på bænken. Spilletid betyder rigtig meget for mig. Det er vigtigt i forhold til U21-EM til sommer, siger FC Nordsjælland-topscoreren.

Uffe Bech har scoret syv gange i denne sæson og været sit holds bedste (Foto: Lars Poulsen)

I FCN har man naturligvis også øje på den kommende slutrunde i Tjekkiet.

Gør Uffe Bech det godt, vil hans værdi stryge i vejret, så det kan blive en vigtig slutrunde for både klub og spiller.

- Der er ingen tvivl om, at det er et stort udstillingsvindue, og det bliver rigtig spændende. Men mit fokus lige nu er at holde mig skadefri og præstere så godt, som jeg overhovedet kan i Nordsjælland, siger Uffe Bech.

Flere holder øje

Han har kontrakt halvandet år endnu, og et salg senest til sommer er nødvendigt, hvis FC Nordsjælland skal tjene gode penge på Bech.

- Vi glæder os over, at der kommer henvendelser, og efter han har fået debut på landsholdet, kan vi godt mærke, at der er flere, der holder øje.

- Men vi forholder os først til det, når der er noget konkret. Udgangspunktet er, at han er her i foråret, siger Jan Laursen fra klubbens sportslige ledelse.

Se også: FCK-profil skal til Africa Cup of Nations

Han vil ikke sætte tal på, hvor mange millioner det kræver at hapse Uffe Bech, der scorede syv Superliga-mål i efteråret:

- Men der skal et fornuftigt tilbud til.

Uffe Bech er i Superligaen kendt for sine mål og driblestyrke, men han har meget mere på repertoiret. Se hvad i dette indslag: